VDSS Sodba Psp 64/2021
Sodna praksa Višjega delovnega in socialnega sodišča, 2021-04-23

Edo Škrabec (preds.), mag. Lilijana Strban (poroč.), Nada Perič Vlaj

POKOJNINSKO ZAVAROVANJE - SOCIALNO ZAVAROVANJE

vdovska pokojnina - sorazmerni del vdovske pokojnine - pogoji na strani umrlega zavarovanca - neizpolnjevanje pogojev

Skupna pokojninska doba na strani umrlega zavarovanca nesporno znaša 10 let 7 mesecev in 23 dni.1 Pravilna je ugotovitev sodišča, da umrli zavarovanec ob dejstvu, da ni bil uživalec predčasne starostne ali invalidske pokojnine iz obveznega zavarovanja, niti ni bil uživalec pravic na podlagi invalidnosti iz obveznega zavarovanja, zaradi neizpolnitve pogojev iz 27. člena ZPIZ-2 ni izpolnjeval niti pogojev za pridobitev pravice do starostne, predčasne ali invalidske pokojnine.

Na tej podlagi so tako nerelevantna vsa nadaljnja presojanja o izpolnjenosti pogojev na strani tožeče stranke, saj morajo biti primarno izpolnjeni pogoji na strani umrlega zavarovanca.

Pritožba se zavrne in se potrdi sodba sodišča prve stopnje.

1. Sodišče prve stopnje je zavrnilo tožbeni zahtevek na odpravo odločbe tožene stranke številka zadeve: ... z dne 15. 4. 2020 in številka zadeve: ... z dne 12. 2. 2020 ter na priznanje pravice do sorazmernega dela vdovske pokojnine.

2. Sodbo izpodbija tožeča stranka zaradi nepopolno in nepravilno ugotovljenega dejanskega stanja ter nepravilne uporabe materialnega prava. Predlaga, da se izpodbijana sodba razveljavi ter se zadeva vrne v novo odločanje. Opozarja, da je bila v času smrti pokojnega soproga njegova zakonita soproga ter da jo je mož preživljal celo življenje. Zaradi slabega zdravstvenega stanja si želi za slovensko dobo priznanje pokojnine iz Republike Slovenije v Sloveniji. Pri nosilcu pokojninskega zavarovanja Republike Srbske je vložila zahtevo za pridobitev pravice do vdovske pokojnine, zdravstveno dokumentacijo bo predložila po nalogu. Nepravilna je zavrnitev njene zahteve, ker je imel zavarovanec v času smrti samo 10 let 7 mesecev in 24 dni pokojninske dobe, moral pa bi jo imeti 18 let 8 mesecev. Tožena stranka pri odločanju ni presojala tožničinega slabega zdravstvenega stanja in dejstva, da se s svojim delom ne more preživljati.

4. Ob preizkusu zadeve v mejah pritožbenih razlogov in v skladu z drugim odstavkom 350. člena Zakona o pravdnem postopku (Ur. l. RS, št. 73/2007 s spremembami, v nadaljevanju: ZPP) pritožbeno sodišče ugotavlja, da je izpodbijana zavrnilna sodba izdana ob dovolj razčiščenem dejanskem stanju in pravilno uporabljenem materialnem pravu. V postopku ni prišlo niti do procesnih kršitev iz drugega odstavka 339. člena ZPP, na katere je potrebno paziti po uradni dolžnosti.

5. V obravnavani zadevi gre za spor o pravici do vdovske pokojnine zaradi neizpolnjenosti pogojev na strani umrlega zavarovanca. Umrli zavarovanec bi moral izpolniti pogoje določene v 52. členu Zakona o pokojninskem in invalidskem zavarovanju (Ur. l. RS, št. 96/2012, v nadaljevanju: ZPIZ-2), zaradi česar je tožena stranka pravilno primarno presojala izpolnjenost pogojev na strani umrlega zavarovanca.

6. Skupna pokojninska doba na strani umrlega zavarovanca nesporno znaša 10 let 7 mesecev in 23 dni.

Pravilna je ugotovitev sodišča, da umrli zavarovanec ob dejstvu, da ni bil uživalec predčasne starostne ali invalidske pokojnine iz obveznega zavarovanja, niti ni bil uživalec pravic na podlagi invalidnosti iz obveznega zavarovanja, zaradi neizpolnitve pogojev iz 27. člena ZPIZ-2 ni izpolnjeval niti pogojev za pridobitev pravice do starostne, predčasne ali invalidske pokojnine.

7. Na tej podlagi so tako nerelevantna vsa nadaljnja presojanja o izpolnjenosti pogojev na strani tožeče stranke, saj morajo biti primarno izpolnjeni pogoji na strani umrlega zavarovanca. Zato so ostala neuspešna tudi vsa pritožbena zatrjevanja, da je tožeča stranka še vedno neporočena, da je za delo nezmožna, kar bi lahko dokazovala z medicinsko dokumentacijo. Slednja dejstva so ravno zaradi neobstoja pogojev določenih v 52. členu ZPIZ-2 na strani umrlega zavarovanca za pritožbo brez pravne teže, kar je sodišče ustrezno obrazložilo v 6. in 7. točki obrazložitve izpodbijane sodbe.

8. Ker je sodišče prve stopnje ob pravilni presoji izpodbijanih upravnih aktov tožbeni zahtevek za njuno odpravo ter vrnitev zadeve v novo odločanje utemeljeno zavrnilo, je potrebno pritožbo na podlagi 353. člena ZPP zavrniti in potrditi sodbo sodišča prve stopnje.

Potrdilo hrvaškega nosilca zavarovanja HR/SI25 z dne 7. 4. 2011 potrjuje, da je pokojni dopolnil 1 leto 8 mesecev in 27 dni hrvaške pokojninske dobe v obdobju od 30. 4. 1971 do 22. 2. 1973. Iz uradne evidence tožene stranke pa je razvidno, da je pokojni v Republiki Sloveniji v obdobju od 28. 2. 1973 do 28. 12. 1981 dopolnil 8 let 10 mesecev in 1 dan pokojninske dobe.

Zakon o pokojninskem in invalidskem zavarovanju (2012) - ZPIZ-2  - člen 27, 52.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.